text: Lang valgkamp skal give magtskifte i Billund
  14 oktober 2013 kl. 09.03
  Socialdemokraten Gitte Ottosen, Grindsted, sætter alt ind på at bryde den borgerlige dominans i Billund Kommune med borgmester Ib Kristensen (V) i spidsen. Derfor begyndte hun sin valgkamp allerede i juni.
  Hun har i flere måneder været i gang med sin valgkamp. Allerede i juni købte hun annoncer i den lokale annonceavis, hvor hun erklærede, at hun er ansøger til borgmesterposten.
  Som i de fleste andre kommuner i Syd- og Sønderjylland sidder de borgerlige solidt på flertallet i Billund Kommune. Alene Venstre har 10 af de 25 mandater i byrådet. I hele landsdelen med 15 kommuner er der kun socialdemokratisk borgmester i Horsens, Haderslev og Aabenraa.
  Gitte Ottosen, 54 år, har været medlem af byrådet i Billund i otte år, og hun er i dag viceborgmester.
  - Billund Kommune har brug for nye kræfter på borgmesterposten, mener hun.
  
  Tager det roligt
  Borgmesteren i Billund hedder Ib Kristensen, og han tager Gitte Ottosens ihærdige valgkamp med sindsro.
  - Jeg har da bestilt nogle valgplakater, siger han.
  Gitte Ottosen er uddannet økonom som cand. oecon.
  Hun fortæller, at hun er født i en baggård i det indre Ålborg som datter af en tømrer. Hendes far lærte hende, at det er vigtigt at have en holdning og tage et ansvar.
  Ved det seneste kommunalvalg fik Gitte Ottosen 1.604 personlige stemmer. Borgmesteren måtte nøjes med 1.117.
   - Gitte Ottosen hjemmeside.
  